**8. јануар 2025.**

**Приређен пријем за најбоље студенте**

Градоначелник Врања др Слободан Миленковић, заменик градоначелника Милан Илић и члан Градског већа Дарко Раденковић приредили су пријем за студенте са територије Града Врања, који су у протеклој години остварили запажене резултате. Градоначелник др Слободан Миленковић студентима је пожелео добродошлицу у Градску кућу и честитао им на оствареном успеху. ,,Изузетна је привилегија бити данас са вама када, већ по традицији, град Врање награђује своје најбоље студенте. Све вас који представљате будућност нашег града и државе, вас који сте се, по много чему, током свог школовања издвојили од других. А издвојили сте се по залагању, знању и достигнућима, по одговорности и истрајности. Ово jе седма година заредом како Град Врање издваjа новчана средства за награђивање најбољих студената. На овај начин желимо да вам укажемо поштовање и пажњу за успехе коjе постижете, јер улагање у образовање  jе наjважниjе за развоj локалне заjеднице. Поносни смо на вас и желимо вам да тако успешно наставите и у наредном периоду, као и да своjу будућност планирате у Врању и да се након завршетка школовања вратите и овде примените сва стечена знања. Верујемо да ћете у годинама које долазе бити стуб и ослонац наше заједнице. Људи на које ћемо као друштво моћи да се ослонимо, те да ћете допринети развоју не само нашег града, већ и државе уопште. А градско руководство ће наставити да предузима све мере и активности да живот у нашем граду учини бољим и квалитетниjим“, рекао је градоначелник. У име награђених студената захвалила се Ведрана Гачић, студенткиња треће године Филолошког факултета у Београду. Ове године награђено је  67 студената. Студенти који су остварили просек од 9,25 до 9,50 награђени су износом од 20 хиљада динара, док су сви са просеком преко 9,51 добили награду у висини од 30 хиљада динара.

